DEN EUROPÆISKE CENTRALBANKS AFGØRELSE (EU) 2016/955

af 6. maj 2016

om ændring af afgørelse ECB/2013/54 om procedurer for godkendelse af producenter af fortroligt euromateriale og euromateriale (ECB/2016/12)

STYRELSESRÅDET FOR DEN EUROPÆISKE CENTRALBANK HAR —

under henvisning til traktaten om Den Europæiske Unions funktionsmåde, særlig artikel 128, stk. 1,

under henvisning til statutten for Det Europæiske System af Centralbanker og Den Europæiske Centralbank, særlig artikel 12.1, 16 og 34.3,

under henvisning til Rådets forordning (EF) nr. 2532/98 af 23. november 1998 om Den Europæiske Centralbanks beføjelser til at pålægge sanktioner (1),

under henvisning til Den Europæiske Centralbanks forordning (EF) nr. 2157/1999 af 23. september 1999 om Den Europæiske Centralbanks beføjelser til at pålægge sanktioner (ECB/1999/4) (2), og

ud fra følgende betragtninger:

I henhold til traktatens artikel 128, stk. 1, og artikel 16 i statutten for Det Europæiske System af Centralbanker og Den Europæiske Centralbank har Den Europæiske Centralbank (ECB) eneret til at bemyndige udstedelse af eurosedler i Unionen. Denne ret omfatter en beføjelse til at træffe foranstaltninger til beskyttelse af eurosedlernes integritet som betalingsmiddel.

Efter ikrafttrædelsen af afgørelse ECB/2013/54 (3) stod det klart, at det er nødvendigt at styrke ECB's beføjelse til at pålægge passende sanktioner, der står i et rimeligt forhold til en manglende overholdelse, herunder økonomiske sanktioner i form af gebyrer, for at dække alle scenarier, som kan kræve, at der pålægges sanktioner i henhold til artikel 20 i afgørelse ECB/2013/54.

VEDTAGET DENNE AFGØRELSE:

Artikel 1

Ændring

Artikel 20 i afgørelse ECB/2013/54 erstattes af følgende:

»Artikel 20

Gebyrer i tilfælde af uoverensstemmelser i mængderne af eurosedler eller seddelpapir

1. En producent, der fremstiller seddelpapir til eurosedler eller eurosedler, skal i overensstemmelse med de materielle sikkerhedskrav indberette eventuelle uoverensstemmelser i mængder af euroseddelpapir eller mængder af delvist trykte eller færdigtrykte eurosedler, som er konstateret i forbindelse med en fortrolig eurovirksomhed på dennes godkendte produktionssted, til ECB.

2. Hvis der i forbindelse med en fortrolig eurovirksomhed på det godkendte produktionssted opstår en uoverensstemmelse i mængder af euroseddelpapir eller i mængder af delvist trykte eller færdigtrykte eurosedler, og producenten ikke håndterer dette i overensstemmelse med de materielle sikkerhedskrav, kan ECB pålægge producenten et gebyr.

3. I hvert enkelt tilfælde fastsættes gebyrets størrelse under hensyntagen til uoverensstemmelsens karakter. Især tages der hensyn til den pålydende værdi af de eurosedler, som udgør uoverensstemmelsen, og karakteren af overtrædelsen af de materielle sikkerhedskrav. Hvis den pålydende værdi er højere end 50 000 EUR, pålægger ECB producenten et gebyr svarende til denne pålydende værdi, medmindre sagens omstændigheder begrunder, at der pålægges et andet gebyr. Hvis den pålydende værdi er mindre end 50 000 EUR, pålægger ECB producenten et gebyr på 50 000 EUR, medmindre sagens omstændigheder begrunder, at der pålægges et lavere gebyr. Gebyret må under ingen omstændigheder være højere end 500 000 EUR.

4. Der pålægges kun et gebyr, når det er klart bekræftet, at en producent har overtrådt de materielle sikkerhedskrav. Beslutninger om gebyrer følger procedurerne i forordning (EF) nr. 2532/98 og Den Europæiske Centralbanks forordning (EF) nr. 2157/1999 (ECB/1999/4) (*). Ud over gebyrerne kan ECB beslutte at udstede en beslutning om advarsel eller at inddrage eller suspendere den foreløbige godkendelse eller godkendelsen.